**Zajednička izjava**

**usvojena na Trećoj Konferenciji dunavskih parlamentaraca**

**(Beograd, 22. jun 2015. godine)**

Zajednička izjava je usvojena na Trećoj Konferenciji dunavskih parlamentaraca, održanoj u Beogradu 22. juna 2015. godine, polazeći od osnovnih načela Strategije Evropske unije za Dunavski region i naglašavajući prilike za dalji ekonomski razvoj Dunavskog regiona unapređenjem postojećih i razvojem održivih politika u oblasti integrisane zaštite životne sredine i efikasnog upravljanja energijom, turizma, kulturnih i kreativnih industrija, daljom modernizacijom saobraćajnih mreža, jačanjem saradnje u oblasti bezbednosti, kao i u duhu dobrosusedskih odnosa.

Konferenciji su prisustvovale delegacije parlamenata Republike Austrije (federalna država Beč), Bosne i Hercegovine, Republike Bugarske, Republike Hrvatske, Savezne Republike Nemačke (Pokrajina Baden Virtemberg), Mađarske, Rumunije (Senat i Donji dom), Republike Moldavije, Republike Srbije (sa skupštinskom delegacijom Autonomne Pokrajine Vojvodine), Republike Slovenije i Ukrajine;

Učestvujući u razmeni mišljenja na teme predviđene programom Konferencije i pozivajući se na prethodnu deklaraciju i zajedničku izjavu, koje su potpisane u Ulmu 2013. godine i u Budimpešti 2014. godine, na Strategiju Evropske unije za Dunavski region, kao i na strategiju Evropa 2020;

Uzimajući u obzir preporuke sa Druge Konferencije dunavskih parlamentaraca i pozdravljajući usvajanje Operativnog programa upravljanja poplavama i saradnje u Dunavskom regionu;

Potvrđujući unapređenje sistema upravljanja Strategijom Evropske unije za Dunavski region uspostavljanjem Dunavske strateške tačke i trojnog predsedavanja**;**

Parlamentarci Dunavskog regiona podstiču:

1. građane ovog regiona, imajući u vidu zajedničku istoriju, da se povežu kako bi proširili saradnju u Dunavskom regionu zasnovanu na osnovnim evropskim vrednostima ljudskog dostojanstva, slobode, demokratije, jednakosti, vladavine prava, kao i poštovanja prava manjina i kako bi iskoristili potencijal prirodnih resursa ovog regiona u svrhe veće ekonomske saradnje;
2. korišćenje potencijala Dunavskog regiona razvojem drumskog, železničkog i vazdušnog saobraćaja, što zahteva veću posvećenost zaštiti životne sredine uz podršku modernih ekoloških tehnologija i saradnji država u ovoj oblasti;
3. razvoj usklađenog, prekograničnog sistema odbrane od poplava za ceo sliv Dunava i njegove pritoke, naročito imajući u vidu iskustva država Zapadnog Balkana iz maja 2014. godine i naglašavajući potrebu da se nastavi rad koji je započet u okviru Operativnog programa upravljanja poplavama i saradnje u Dunavskom regionu, uz učešće država Dunavskog regiona;
4. zaštitu jedinstvenih prirodnih vrednosti i nasleđa Dunavskog regiona, koji predstavljaju osnovu ljudskog dobrostanja i održivog ekonomskog razvoja, imajući u vidu načelo održivog razvoja prilikom planiranja i sprovođenja aktivnosti predviđenih Strategijom Evropske unije za Dunavski region.
5. veća ulaganja u istraživanje, nauku i inovacije koji vode ka boljem transferu i širenju tehnologije preuzimanjem koraka za modernizaciju pravnog okvira, izgradnju snažnih institucija i razvoj osnovnih veština i obezbeđivanjem obuke za trasfer tehnologije.
6. veća ulaganja u istraživanja i nauku koji predstavljaju pokretačku snagu razvoja Dunavskog regiona i veću posvećenost u oblasti obrazovanja i kulturnih i kreativnih industrija koji su neophodni, kao i veću uključenost marginalizovanih, manjinskih grupa, posebno kroz programe obrazovanja za Rome i povećanje stope zaposlenosti svih stanovnika regiona;
7. razvoj redovne komunikacije i razmene iskustava između država uključenih u Strategiju Evropske unije za Dunavski region i koordinaciju sa drugim makroregionalnim strategijama; usaglašavanje i usklađivanje propisa u oblastima od značaja za Dunavsku strategiju sa ciljem uspostavljanja bolje saradnje;
8. racionalnost, efikasnost i održivost u korišćenju postojećih fondova, imajući na umu da su sredstva za sprovođenje ciljeva Dunavske strategije u okviru novog *INTERREG* programa za Dunavski region takođe ograničena; takođe imajući na umu da je, po potrebi i gde je to primenjivo, neophodna i bolja koordinacija između postojećih višegodišnjih finansijskih okvirnih fondova i finansijskih mehanizama za period od 2014. do 2020. godine;
9. saradnju članova odbora za evropske poslove/evropske integracije svojih parlamenata, kroz razmenu iskustava u procesu evropskih integracija;
10. uspostavljanje radne grupe čiji će članovi biti žene političari iz nacionalnih i regionalnih parlamenata u Dunavskom regionu, sa ciljem razmene iskustava i razvoja mreže organizacija civilnog društva;
11. aktivniju ulogu parlamentaraca iz Dunavskog regiona u ostvarivanju ciljeva Dunavske strategije; parlamentarci su saglasni da kontinuirano rade na uključivanju građana i predstavnika civilnog društva i drugih zainteresovanih strana, kao i regionalnih i lokalnih zajednica u oblastima od njihovog zajedničkog interesa;
12. očuvanje mira, razvijanje demokratije, vladavine prava, borbu protiv korupcije i kriminala, unapređenje obrazovanja i politika u oblasti kulturnih i kreativnih industrija i politike zdravstvene zaštite, koji su preduslov za dalji razvoj celog regiona;
13. parlamentarce da podrže to što će Konferencija dunavskih parlamentaraca po prvi put biti zvanično uključena u Godišnji forum o Strategiji EU za Dunavski region koji će biti održan 29. i 30. oktobra 2015. godine u Ulmu - kao što je predviđeno Završnom deklaracijom iz Budimpešte iz 2014. godine - i izražavaju želju da redovno nastave sa takvom praksom i u budućnosti.